Grey DeLisle

Grey DeLisle (oikealta nimeltään Erin Grey Van Oosbree, s. 24. elokuuta 1973 Fort Ord, Kalifornia, Yhdysvallat) on yhdysvaltalainen Annie-ehdokkuuden saanut ääninäyttelijä sekä Grammy-palkittu laulaja ja lauluntekijä, joka on tehnyt muun muassa rooleja Mandyna "The Grim Adventures of Billy &amp; Mandyssa" ja Daphne Blakena useissa "Scooby-Doo"-animaatioissa.
Elämäkerta.
DeLisle syntyi vuonna 1973 Kalifornian osavaltiossa Fort Ordissa. Hänen lapsuutensa oli vaikeaa aikaa, sillä hänen äitinsä oli muun muassa pitkään huumeriippuvainen. Hänen isänsä oli ammatiltaan rekkakuski. Vanhempiensa erottua DeLisle asui isoäitinsä Eva Flores Ruthin luona, joka lauloi ja esiintyi 1940-luvulla salsaa esittäneen Tito Puenten kanssa. Myöhemmin teini-ikäisenä DeLisle muutti Los Angelesiin, jossa hän esiintyi stand up -komiikan ohella teatterissa ennen ääninäyttelijän ja laulajan uraansa.
Ura ääninäyttelijänä.
DeLisle päätyi ääninäyttelijäksi tehtyään aluksi stand up -esiintymisiä laulamisen ohella. Kiertueiden aikana hän usein imitoi tarinoidensa yhteydessä, ja myöhemmin DeLisleä pyydettiin kokeilemaan ääninäyttelemistä animaatioihin. Hän ei kuitenkaan päässyt saman tien tekemään äänirooleja vaan joutui odottamaan pitkään ennen ensimmäistä tilaisuuttaan. DeLisle opiskeli myös näyttelemistä Pacific Conservatory of Performing Artsissa teatterin parissa.
Lopulta DeLisle teki ensimmäisen koe-esiintymisen ääniroolia varten agenttinsa toimistossa "Ipanat"-animaatiosarjaan. Myöhemmin hän sai kuulla saaneensa Reptarin roolin "Ipanoista". Se oli myös DeLislen ensimmäinen äänirooli, jonka ensimmäinen äänitys oli mennä pieleen hänen ajettuaan melkein kolarin 101-moottoritiellä. Käydessään autossa läpi vuorosanojaan hän oli törmätä edessä olevaan autoon, mutta onnistui väistämään joutuen kuitenkin väistöliikkeestä aiheutuneen rengasrikon vuoksi jäämään tien varteen. DeLisle viittoili moottoritien varressa kyytiä, kunnes eräs mies suostui viemään hänet Klasky-Csupon studiolle.
Sittemmin hänen ääniroolinsa 1990-luvulla olivat enemmän sivurooleja animaatioissa kuten "Johnny Bravo", jossa hän ääninäytteli suurimman osan naishahmoista, ja "Tehotytöt". Parhaiten DeLisle tunnetaan Mandyn ääniroolista 2000-luvun animaatiosarjassa "The Grim Adventures of Billy &amp; Mandy". Samaan aikaan hänellä oli myös toinen pitkäaikainen äänirooli Vickynä animaatiossa "Fairly Odd Parents". Näiden myötä DeLislestä on tullut yksi tunnetuimmista naispuolisista ääninäyttelijöistä ja on usein saanut monia päärooleja. Vuodesta 2001 lähtien DeLisleä on kuultu myös erinäisissä Scooby-Doo-projekteissa Daphne Blaken äänenä. Alun perin hän päätyi rooliin ystävänsä Mary Kay Bergmanin kuoltua, joka oli muun muassa opettanut hänelle ääninäyttelemistä Kalmenson &amp; Kalmenson -studiolla. Noin viikkoa Bergmanin kuoleman jälkeen Warner Brosin studiolta pyydettiin DeLisleä koe-esiintymään Daphnen roolia varten. Hän ei aluksi halunnut koe-esiintyä roolia varten, mutta Bergmanin aviomiehen suosittelun jälkeen DeLisle meni koe-esiintymään ja sai roolin.
DeLislen mukaan yksi hänen haastavimmista äänirooleistaan on ollut "issa", sillä hän pelkäsi suututtavansa Tähtien sodan ihailijoita, mikäli epäonnistuisi Asajj Ventressin ja Sith-sotilaan rooleissa. Myöhemmin 2000-luvulla hänet huomioitiin Annie-ehdokkuudella vuonna 2006 animaatiosarjasta "Danger Rangers". Hän on myös antanut äänensä moniin eri videopeleihin.
Vuonna 2019 DeLisle palkattiin animaatiosarja "Simpsoneihin" korvaamaan kuollut ääninäyttelijä Russi Taylor, roolihahmoinaan Martin Prince sekä Sherri ja Terri.
Muusikkona.
Ääninäyttelemisen ohella DeLisle toimii myös laulajana ja sanoittajana. Hän aloitti laulamisen nuorella iällä isoäitinsä ja myöhemmin äitinsä kautta. DeLisle on julkaissut albumeja vuodesta 2000 lähtien ja hänet palkittiin Grammylla vuonna 2005 "Beautiful Dreamer" -albumin myötä.